એક ઝલક માત્ર જોઈએ તો રવિવારે તા. ૧૯મીએ રાજકોટના ફૂટબોલ ગ્રાઉન્ડ પર યુવા ખેલાડીઓનો જાણે મોટો મેળાવડો જામ્યો હોય તેમ ઊમટી પડ્યા હતા. આજના યુવાનો ગૂગલમાં જ ગૂંચવાયેલા રહે છે તેવું મહેણું આ યુવાનો જાણે ભાંગી રહ્યા હોય તેવા ઉત્સાહ સાથે ઊમટ્યા હતા. આટલું જ નહીં, સામાન્ય રીતે એવી ઇમેજ છે કે યુવાનો ક્રિક્રેટમાં જ રસ લે છે, પણ આ યુવાનોને જોયા પછી આ માન્યતા સાચી નથી એવું લાગ્યા વિના રહેતું નથી. સિલેક્શન પ્રક્રિયામાં ભાગ લેવા ઉત્સાહથી આ છોકરાઓ આવ્યા હતા. ૧૯ વર્ષથી ઓછી વય ધરાવતાં આ ખેલાડીઓમાં કોઈ એક – બે વર્ષ તો કોઈ છ વર્ષથી ફૂટબોલ રમતાં હોવાનું કહેતા હતા. આ યુવાનોનો ઉત્સાહ એવો હતો કે આગામી દિવસોમાં ફૂટબોલ જેવી રમતોમાં પણ ગુજરાતીઓ કાઠું કાઢશે તેવો વિશ્વાસ દૃઢ બને છે.